CELEX: 32022R0410
Language: el
Date: 2022-03-10 00:00:00
Title: Εκτελεστικός κανονισμός (ΕΕ) 2022/410 της Επιτροπής της 10ης Μαρτίου 2022 για την τροποποίηση του κανονισμού (ΕΕ) αριθ. 1321/2014 όσον αφορά τη διαχείριση της διαρκούς αξιοπλοΐας σε ενιαία επιχειρηματική ομάδα αερομεταφορέων (Κείμενο που παρουσιάζει ενδιαφέρον για τον ΕΟΧ)

11.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 84/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/410 ΤΗΣ ΕΠΙΤΡΟΠΗΣ
         της 10ης Μαρτίου 2022
         για την τροποποίηση του κανονισμού (ΕΕ) αριθ. 1321/2014 όσον αφορά τη διαχείριση της διαρκούς αξιοπλοΐας σε ενιαία επιχειρηματική ομάδα αερομεταφορέων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 17 παράγραφος 1 και το άρθρο 62 παράγραφοι 14 και 15,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1321/2014 της Επιτροπής (2) καθορίζει τις απαιτήσεις για τη διαρκή αξιοπλοΐα του αεροσκάφους, συμπεριλαμβανομένων των απαιτήσεων για τη διαχείρισή της.
                  
               
                     (2)
                  
                  
                     Σύμφωνα με το παράρτημα I (Μέρος-M) του κανονισμού (ΕΕ) αριθ. 1321/2014, στην περίπτωση αεροσκάφους που χρησιμοποιείται από αδειοδοτημένους αερομεταφορείς σύμφωνα με τον κανονισμό (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου (3), ο φορέας εκμετάλλευσης είναι υπεύθυνος για τη διαρκή αξιοπλοΐα του αεροσκάφους που εκμεταλλεύεται και εγκρίνεται, ως μέρος του πιστοποιητικού αερομεταφορέα, ως φορέας διαχείρισης της διαρκούς αξιοπλοΐας (στο εξής: CAMO) σύμφωνα με το παράρτημα Vγ (Μέρος-CAMO).
                  
               
                     (3)
                  
                  
                     Όταν οι αερομεταφορείς αποτελούν μέρος ενιαίας επιχειρηματικής ομάδας, η απαίτηση αυτή δημιουργεί ορισμένα εμπόδια για τη δημιουργία και την εφαρμογή κοινού συστήματος διαχείρισης της διαρκούς αξιοπλοΐας (CAW) για όλα τα αεροσκάφη που εκμεταλλεύεται η εν λόγω ομάδα. Η έλλειψη ενός τέτοιου κοινού συστήματος διαχείρισης της διαρκούς αξιοπλοΐας έχει ως αποτέλεσμα την επικάλυψη καθηκόντων, διότι οι φορείς δεν επωφελούνται από παρόμοιους στόχους και διαδικασίες, καθώς και την παρεμπόδιση της βραχυχρόνιας διαλειτουργικότητας των αεροσκαφών μεταξύ διαφορετικών κατόχων πιστοποιητικού αερομεταφορέα (στο εξής: AOC).
                  
               
                     (4)
                  
                  
                     Επιπλέον, ο κλάδος θεωρεί ότι η τρέχουσα κατάσταση δημιουργεί ανταγωνιστικό μειονέκτημα σε σύγκριση με άλλους αερομεταφορείς τρίτων χωρών, οι οποίοι δεν υπόκεινται σε τέτοιους νομικούς περιορισμούς.
                  
               
                     (5)
                  
                  
                     Ως εκ τούτου, ο κανονισμός (ΕΕ) αριθ. 1321/2014 θα πρέπει να τροποποιηθεί ώστε να επιτραπεί σε αερομεταφορείς αδειοδοτημένους σύμφωνα με τον κανονισμό (ΕΚ) αριθ. 1008/2008, οι οποίοι ανήκουν σε ενιαία επιχειρηματική ομάδα αερομεταφορέων, να αναθέσουν σε CAMO, στο πλαίσιο της εν λόγω ομάδας, τη διαχείριση της διαρκούς αξιοπλοΐας των αεροσκαφών που εκμεταλλεύονται.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό βασίζονται στη γνώμη αριθ. 04/2021 (4) που εξέδωσε ο Οργανισμός της Ευρωπαϊκής Ένωσης για την Ασφάλεια της Αεροπορίας σύμφωνα με το άρθρο 75 παράγραφος 2 στοιχείο β) και το άρθρο 76 παράγραφος 1 του κανονισμού (ΕΕ) 2018/1139.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 παράγραφος 1 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 1321/2014 τροποποιείται ως εξής:
            
                        1)
                     
                     
                        στο άρθρο 2 προστίθεται το ακόλουθο στοιχείο κ):
                        
                                    «κ)
                                 
                                 
                                    ως «εναρμόνιση των συστημάτων διαχείρισης» νοείται η συντονισμένη διαδικασία με την οποία τα συστήματα διαχείρισης δύο ή περισσότερων φορέων αλληλεπιδρούν και ανταλλάσσουν πληροφορίες και μεθόδους για την επίτευξη κοινών ή συνεκτικών στόχων παρακολούθησης της ασφάλειας και της συμμόρφωσης.»·
                                 
                              
                  
                        2)
                     
                     
                        το παράρτημα I (Μέρος-Μ) τροποποιείται σύμφωνα με το παράρτημα I του παρόντος κανονισμού·
                     
                  
                        3)
                     
                     
                        το παράρτημα Vγ (Μέρος-CAMO) τροποποιείται σύμφωνα με το παράρτημα II του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).
         
            (3)  Κανονισμός (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση) (ΕΕ L 293 της 31.10.2008, σ. 3).
         
            (4)  https://www.easa.europa.eu/document-library/opinions
      
      
         
            ΠΑΡΑΡΤΗΜΑ I
            Το παράρτημα I (Μέρος-Μ) του κανονισμού (ΕΕ) αριθ. 1321/2014 τροποποιείται ως εξής:
            
                        1.
                     
                     
                        Στην M.A.201 προστίθενται τα ακόλουθα στοιχεία εα) και εβ):
                        
                                    «εα)
                                 
                                 
                                    Κατά παρέκκλιση από το στοιχείο ε) σημείο 2), τουλάχιστον δύο φορείς εκμετάλλευσης που αποτελούν μέρος ενιαίας επιχειρηματικής ομάδας αερομεταφορέων μπορούν να χρησιμοποιούν τον ίδιο CAMO, ο οποίος αναλαμβάνει την ευθύνη για τη διαχείριση της διαρκούς αξιοπλοΐας όλων των αεροσκαφών που εκμεταλλεύονται, υπό τον όρο ότι πληρούνται όλες οι ακόλουθες απαιτήσεις:
                                    
                                                1)
                                             
                                             
                                                ο CAMO έχει εγκριθεί σύμφωνα με το παράρτημα Vγ (Μέρος-CAMO) για το προς διαχείριση αεροσκάφος·
                                             
                                          
                                                2)
                                             
                                             
                                                ο CAMO αποτελεί μέρος της ίδιας επιχειρηματικής ομάδας αερομεταφορέων με τους ενδιαφερόμενους αερομεταφορείς·
                                             
                                          
                                                3)
                                             
                                             
                                                συνάπτεται σύμβαση σύμφωνα με το προσάρτημα I του παρόντος παραρτήματος μεταξύ του CAMO και του κατόχου πιστοποιητικού αερομεταφορέα που δεν έχει ο ίδιος εγκριθεί ως CAMΟ·
                                             
                                          
                                                4)
                                             
                                             
                                                ο CAMO έχει την κύρια επιχειρηματική έδρα του εντός της επικράτειας στην οποία εφαρμόζονται οι Συνθήκες·
                                             
                                          
                                                5)
                                             
                                             
                                                τα επιμέρους συστήματα διαχείρισης των φορέων που συνάπτουν σύμβαση εναρμονίζονται μεταξύ τους.
                                             
                                          
                              
                                    εβ)
                                 
                                 
                                    Κατά παρέκκλιση από το στοιχείο ε) σημείο 2, όταν ο τερματισμός ή η ανάκληση πιστοποιητικού αερομεταφορέα έχει ως αποτέλεσμα αερομεταφορέας που έχει αδειοδοτηθεί σύμφωνα με τον κανονισμό (ΕΚ) αριθ. 1008/2008 και αποτελεί μέρος επιχειρηματικής ομάδας αερομεταφορέων να μην συμμορφώνεται πλέον με την M.A.201 στοιχείο εα), ο εν λόγω αδειοδοτημένος αερομεταφορέας καταρτίζει και εφαρμόζει σχέδιο δράσης, κατά τρόπο ικανοποιητικό για την αρμόδια αρχή, ώστε να συμμορφωθεί με την M.A.201 στοιχείο ε) σημείο 2 το συντομότερο δυνατόν.»·
                                 
                              
                  
                        2.
                     
                     
                        το προσάρτημα I τροποποιείται ως εξής:
                        
                                    α)
                                 
                                 
                                    το σημείο 4 αντικαθίσταται από το ακόλουθο κείμενο:
                                    
                                                «4.
                                             
                                             
                                                Στη σύμβαση δηλώνονται τα ακόλουθα:
                                                
                                                             
                                                         
                                                         
                                                            “Ο ιδιοκτήτης ή ο φορέας εκμετάλλευσης αναθέτει στον CAMO ή τον CAO τη διαχείριση της διαρκούς αξιοπλοΐας του αεροσκάφους, συμπεριλαμβανομένων, μεταξύ άλλων, της κατάρτισης προγράμματος συντήρησης (AMP) που θα εγκρίνει η αρμόδια αρχή, όπως αναλύεται στην Μ.1, και της οργάνωσης της συντήρησης του αεροσκάφους σύμφωνα με το εν λόγω πρόγραμμα συντήρησης.
                                                         
                                                      
                                                             
                                                         
                                                         
                                                            Σύμφωνα με την παρούσα σύμβαση, αμφότεροι οι υπογράφοντες δεσμεύονται να εκπληρώνουν τις αντίστοιχες υποχρεώσεις που ορίζει η παρούσα σύμβαση.
                                                         
                                                      
                                                             
                                                         
                                                         
                                                            Ο ιδιοκτήτης ή ο φορέας εκμετάλλευσης δηλώνει ότι, εξ όσων γνωρίζει, όλες οι πληροφορίες που παρασχέθηκαν στον CAMO ή τον CAO σχετικά με τη διαρκή αξιοπλοΐα του αεροσκάφους είναι και θα παραμείνουν ακριβείς, και ότι δεν θα πραγματοποιηθούν επισκευές ή τροποποιήσεις στο αεροσκάφος χωρίς την εκ των προτέρων έγκριση του CAMO ή του CAO.
                                                         
                                                      
                                                             
                                                         
                                                         
                                                            Σε περίπτωση μη συμμόρφωσης οποιουδήποτε από τους υπογράφοντες με την παρούσα σύμβαση, ο CAMO ή ο CAO και ο ιδιοκτήτης ή ο φορέας εκμετάλλευσης αξιολογούν εάν επηρεάζεται η συνέχιση της σύμβασης και ενημερώνουν την/τις αρμόδια/-ες αρχή/-ές των εν λόγω φορέων. Η αξιολόγηση που διενεργείται από τους φορείς εξετάζει τη σημασία της μη συμμόρφωσης για την ασφάλεια και εάν αυτή είναι επαναλαμβανόμενη. Εάν, μετά την εν λόγω αξιολόγηση, οποιοσδήποτε από τους υπογράφοντες καταλήξει στο συμπέρασμα ότι δεν είναι σε θέση να εκπληρώσει τις υποχρεώσεις του λόγω ιδίων περιορισμών ή λόγω αστοχιών του υπογράφοντος, η σύμβαση ακυρώνεται και η/οι αρμόδια/-ες αρχή/-ές των φορέων ενημερώνονται αμέσως. Στην περίπτωση αυτή, ο ιδιοκτήτης ή ο φορέας εκμετάλλευσης καθίσταται πλήρως υπεύθυνος για κάθε καθήκον συνδεόμενο με τη διαρκή αξιοπλοΐα του αεροσκάφους και αναλαμβάνει να ενημερώσει τις αρμόδιες αρχές του κράτους μέλους νηολόγησης εντός δύο εβδομάδων σχετικά με την εν λόγω μη συμμόρφωση με τη σύμβαση. Στην περίπτωση σύμβασης που συνάπτεται σύμφωνα με την Μ.Α.201 στοιχείο εα), η αρμόδια αρχή του κράτους μέλους νηολόγησης ενημερώνεται αμέσως.”»·
                                                         
                                                      
                                          
                              
                                    β)
                                 
                                 
                                    η εισαγωγική φράση του σημείου 5 αντικαθίσταται από το ακόλουθο κείμενο:
                                    «Όταν ιδιοκτήτης ή φορέας εκμετάλλευσης συνάπτει σύμβαση με CAMO ή CAO σύμφωνα με την Μ.Α.201, η σύμβαση διευκρινίζει τις υποχρεώσεις κάθε συμβαλλόμενου μέρους ως εξής:»·
                                 
                              
                                    γ)
                                 
                                 
                                    στο σημείο 5.1 σημείο 2, το στοιχείο ε) αντικαθίσταται από το ακόλουθο κείμενο:
                                    
                                                «ε)
                                             
                                             
                                                καθιερώνει και διατάσσει την αναγκαία συντήρηση ώστε να διασφαλίζεται η μετάβαση από το προηγούμενο πρόγραμμα συντήρησης αεροσκαφών·»·
                                             
                                          
                              
                                    δ)
                                 
                                 
                                    στο σημείο 5.1 σημείο 2, το στοιχείο θ) αντικαθίσταται από το ακόλουθο κείμενο:
                                    
                                                «θ)
                                             
                                             
                                                συντονίζει την ολοκλήρωση της προγραμματισμένης συντήρησης, συμπεριλαμβανομένων της επιθεώρησης παρελκομένων, της αντικατάστασης εξαρτημάτων περιορισμένης διάρκειας ζωής και της εκπλήρωσης τυχόν εφαρμοστέων οδηγιών αξιοπλοΐας, και εξασφαλίζει τη συμμόρφωση με τις επιχειρησιακές απαιτήσεις που έχουν επιπτώσεις στη διαρκή αξιοπλοΐα, τις απαιτήσεις διαρκούς αξιοπλοΐας που έχει καθορίσει ο Οργανισμός και τα μέτρα που απαιτεί η αρμόδια αρχή για την άμεση αντίδραση σε πρόβλημα ασφάλειας·»·
                                             
                                          
                              
                                    ε)
                                 
                                 
                                    στο σημείο 5.1 σημείο 2, τα στοιχεία ι), ια) και ιβ) αντικαθίστανται από το ακόλουθο κείμενο:
                                    
                                                «ι)
                                             
                                             
                                                ενημερώνει τον ιδιοκτήτη ή τον φορέα εκμετάλλευσης κάθε φορά που το αεροσκάφος πρόκειται να παραδοθεί σε εγκεκριμένο φορέα συντήρησης·
                                             
                                          
                                                ια)
                                             
                                             
                                                διαχειρίζεται και αρχειοθετεί τα αρχεία διαρκούς αξιοπλοΐας του αεροσκάφους·
                                             
                                          
                                                ιβ)
                                             
                                             
                                                συντονίζεται με τον φορέα εκμετάλλευσης ή τον ιδιοκτήτη σχετικά με οποιοδήποτε αίτημα προς την οικεία αρμόδια αρχή για οποιαδήποτε παρέκκλιση από το πρόγραμμα συντήρησης του αεροσκάφους·»·
                                             
                                          
                              
                                    στ)
                                 
                                 
                                    στο σημείο 5.1 σημείο 2, προστίθεται το ακόλουθο στοιχείο ιγ):
                                    
                                                «ιγ)
                                             
                                             
                                                υποστηρίζει τον φορέα εκμετάλλευσης ή τον χειριστή-ιδιοκτήτη όσον αφορά τη διαρκή αξιοπλοΐα του αεροσκάφους κατά τη διενέργεια πτήσεων ελέγχου της συντήρησης.»·
                                             
                                          
                              
                                    ζ)
                                 
                                 
                                    στο σημείο 5.2 προστίθενται τα ακόλουθα σημεία 13, 14 και 15:
                                    
                                                «13.
                                             
                                             
                                                διασφαλίζει τη συμμόρφωση με το εγκεκριμένο πρόγραμμα συντήρησης και συντονίζεται με τον CAMO ή τον CAO σχετικά με οποιοδήποτε αίτημα προς την οικεία αρμόδια αρχή για κάθε άπαξ παράταση ενός διαστήματος μεταξύ συντηρήσεων στο πλαίσιο του προγράμματος συντήρησης·
                                             
                                          
                                                14.
                                             
                                             
                                                ενημερώνει τον CAMO ή τον CAO για τυχόν μη συμμόρφωση με τις επιχειρησιακές απαιτήσεις που ενδέχεται να επηρεάσει τη διαρκή αξιοπλοΐα του αεροσκάφους·
                                             
                                          
                                                15.
                                             
                                             
                                                ενημερώνει τον CAMO ή τον CAO για κάθε επιχειρησιακή απαίτηση (π.χ. ειδικές εγκρίσεις) που πρέπει να πληρούται για τη διατήρηση του αεροσκάφους στην απαιτούμενη διαμόρφωση.»·
                                             
                                          
                              
                                    η)
                                 
                                 
                                    προστίθεται το ακόλουθο σημείο 7:
                                    
                                                «7.
                                             
                                             
                                                Πρόσθετες απαιτήσεις στην περίπτωση εφαρμογής της M.A.201 στοιχείο εα)
                                                Εκτός από τις απαιτήσεις και τις υποχρεώσεις που αναφέρονται ανωτέρω στα σημεία 5.1 και 5.2, όταν συνάπτεται σύμβαση μεταξύ του CAMO και του φορέα εκμετάλλευσης σύμφωνα με την M.A.201 στοιχείο εα), η σύμβαση διαχείρισης της διαρκούς αξιοπλοΐας συμμορφώνεται επίσης με τις απαιτήσεις των σημείων 7.1 έως 7.3.
                                                Πριν από την υπογραφή της σύμβασης, ο φορέας εκμετάλλευσης αξιολογεί τον CAMO προκειμένου να διασφαλίσει ότι ο CAMO διαθέτει τη δυνατότητα και την ικανότητα συμμόρφωσης με τη σύμβαση.
                                                
                                                            7.1.
                                                         
                                                         
                                                            Επιλεξιμότητα
                                                            Η σύμβαση διαρκούς αξιοπλοΐας σύμφωνα με την Μ.Α.201 στοιχείο εα) συνάπτεται μόνον εάν ο ενδιαφερόμενος αερομεταφορέας έχει λάβει άδεια σύμφωνα με τον κανονισμό (ΕΚ) αριθ. 1008/2008 και ο CAMO ανήκει στην ίδια επιχειρηματική ομάδα αερομεταφορέων. Η σύμβαση διαχείρισης της διαρκούς αξιοπλοΐας περιλαμβάνει σαφή περιγραφή του τρόπου με τον οποίο πληρούνται οι όροι που περιγράφονται στην Μ.Α.201 στοιχείο εα). Περιγράφει ειδικότερα τον τρόπο με τον οποίο τα επιμέρους συστήματα διαχείρισης των φορέων εναρμονίζονται μεταξύ τους.
                                                         
                                                      
                                                            7.2.
                                                         
                                                         
                                                            Πρόσθετες υποχρεώσεις του CAMO:
                                                            
                                                                        1.
                                                                     
                                                                     
                                                                        είναι σε θέση να γνωρίζει τη διαδικασία του φορέα εκμετάλλευσης σχετικά με την παρακολούθηση της σύμβασης·
                                                                     
                                                                  
                                                                        2.
                                                                     
                                                                     
                                                                        λαμβάνει τη συγκατάθεση του φορέα εκμετάλλευσης πριν αναθέσει υπεργολαβικά καθήκοντα διαρκούς αξιοπλοΐας·
                                                                     
                                                                  
                                                                        3.
                                                                     
                                                                     
                                                                        ενημερώνει αμέσως την αρμόδια αρχή του κράτους μέλους νηολόγησης κάθε φορά που ο φορέας εκμετάλλευσης δεν παραδίδει το αεροσκάφος στον εγκεκριμένο φορέα συντήρησης, όπως απαιτεί ο CAMO, σε περίπτωση μη τήρησης της παρούσας σύμβασης ή καταγγελίας της σύμβασης από οποιοδήποτε από τα μέρη·
                                                                     
                                                                  
                                                                        4.
                                                                     
                                                                     
                                                                        παρέχει κατάρτιση στο προσωπικό του φορέα εκμετάλλευσης, ώστε να διασφαλίζεται ότι γίνονται κατανοητά τα εξής όσον αφορά τον CAMO:
                                                                        
                                                                                    α)
                                                                                 
                                                                                 
                                                                                    οι πολιτικές, οι διαδικασίες, οι αρμοδιότητες, οι υποχρεώσεις, τα καθήκοντα και οι τομείς διεπαφής·
                                                                                 
                                                                              
                                                                                    β)
                                                                                 
                                                                                 
                                                                                    οι γραμμές επικοινωνίας (π.χ. αρχεία αεροσκαφών, ανταλλαγή επακριβών πληροφοριών αξιοπλοΐας εγκαίρως, και εκτός του κανονικού ωραρίου εργασίας)·
                                                                                 
                                                                              
                                                                                    γ)
                                                                                 
                                                                                 
                                                                                    οι διαδικασίες που αφορούν ειδικά τον CAMO, όπως η χρήση κατά παραγγελία λογισμικού, η παρακολούθηση της αξιοπιστίας, η χρήση του συστήματος τεχνικού μητρώου του αεροσκάφους και οι διατάξεις διαλειτουργικότητας.
                                                                                 
                                                                              
                                                                  
                                                      
                                                            7.3.
                                                         
                                                         
                                                            Πρόσθετες υποχρεώσεις του φορέα εκμετάλλευσης:
                                                            
                                                                        1.
                                                                     
                                                                     
                                                                        αναπτύσσει διαδικασίες διεπαφής με τον CAMO για τη διαχείριση της έκδοσης και της ανανέωσης του πιστοποιητικού επιθεώρησης της αξιοπλοΐας·
                                                                     
                                                                  
                                                                        2.
                                                                     
                                                                     
                                                                        σε περίπτωση απρόβλεπτων αναγκών συντήρησης σε τοποθεσίες όπου δεν έχει συναφθεί σύμβαση με φορέα συντήρησης εγκεκριμένο σύμφωνα με το παράρτημα II (Μέρος-145) του παρόντος κανονισμού, ενημερώνει αμέσως τον CAMΟ·
                                                                     
                                                                  
                                                                        3.
                                                                     
                                                                     
                                                                        ενημερώνει αμέσως την αρμόδια αρχή του κράτους μέλους νηολόγησης για την καταγγελία της σύμβασης από οποιονδήποτε συμβαλλόμενο·
                                                                     
                                                                  
                                                                        4.
                                                                     
                                                                     
                                                                        παρέχει κατάρτιση στο προσωπικό του CAMO, ώστε να διασφαλίζεται ότι γίνονται κατανοητά τα εξής όσον αφορά τον φορέα εκμετάλλευσης:
                                                                        
                                                                                    α)
                                                                                 
                                                                                 
                                                                                    οι πολιτικές, οι διαδικασίες, οι αρμοδιότητες, οι υποχρεώσεις, τα καθήκοντα και οι τομείς διεπαφής·
                                                                                 
                                                                              
                                                                                    β)
                                                                                 
                                                                                 
                                                                                    οι γραμμές επικοινωνίας·
                                                                                 
                                                                              
                                                                                    γ)
                                                                                 
                                                                                 
                                                                                    οι διαδικασίες που αφορούν ειδικά τον φορέα εκμετάλλευσης, όπως οι επιχειρησιακές λειτουργίες, η χρήση κατά παραγγελία λογισμικού, η χρήση του συστήματος τεχνικού μητρώου του αεροσκάφους και οι διατάξεις διαλειτουργικότητας.».
                                                                                 
                                                                              
                                                                  
                                                      
                                          
                              
                  
      
      
         
            ΠΑΡΑΡΤΗΜΑ II
            Το παράρτημα Vγ (Μέρος-CAMO) του κανονισμού (ΕΕ) αριθ. 1321/2014 τροποποιείται ως εξής:
            
                        1.
                     
                     
                        η CAMO.A.105 αντικαθίσταται από το ακόλουθο κείμενο:
                        «CAMO.A.105 Αρμόδια αρχή
                        Για τους σκοπούς του παρόντος παραρτήματος, η αρμόδια αρχή είναι:
                        
                                    α)
                                 
                                 
                                    για φορείς που έχουν την κύρια επιχειρηματική έδρα τους εντός επικράτειας για την οποία είναι αρμόδιο κράτος μέλος σύμφωνα με τη σύμβαση του Σικάγου, μία από τις ακόλουθες:
                                    
                                                i)
                                             
                                             
                                                η αρχή που έχει ορίσει το κράτος μέλος στο οποίο ο φορέας έχει την κύρια επιχειρηματική του έδρα, εάν η έγκριση δεν περιλαμβάνεται στο πιστοποιητικό αερομεταφορέα ή εάν ο CAMO είναι συμβεβλημένος σύμφωνα με την Μ.Α.201 στοιχείο εα)·
                                             
                                          
                                                ii)
                                             
                                             
                                                η αρχή που έχει ορίσει το κράτος μέλος του φορέα εκμετάλλευσης, εάν η έγκριση περιλαμβάνεται στο πιστοποιητικό αερομεταφορέα·
                                             
                                          
                                                iii)
                                             
                                             
                                                η αρχή που ορίζεται από κράτος μέλος διαφορετικό από αυτά που αναφέρονται στα στοιχεία i) ή ii), εάν η ευθύνη έχει ανατεθεί εκ νέου στο εν λόγω κράτος μέλος σύμφωνα με το άρθρο 64 του κανονισμού (ΕΕ) 2018/1139·
                                             
                                          
                                                iv)
                                             
                                             
                                                ο Οργανισμός, εάν η ευθύνη έχει ανατεθεί εκ νέου στον Οργανισμό σύμφωνα με τα άρθρα 64 ή 65 του κανονισμού (ΕΕ) 2018/1139·
                                             
                                          
                              
                                    β)
                                 
                                 
                                    ο Οργανισμός, αν ο φορέας έχει την κύρια επιχειρηματική του έδρα εκτός επικράτειας για την οποία είναι αρμόδιο κράτος μέλος σύμφωνα με τη σύμβαση του Σικάγου.»·
                                 
                              
                  
                        2.
                     
                     
                        στην CAMO.A.125, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    Κατά παρέκκλιση από το στοιχείο α), για αδειοδοτημένους αερομεταφορείς σύμφωνα με τον κανονισμό (ΕΚ) αριθ. 1008/2008, η έγκριση αποτελεί μέρος του πιστοποιητικού αερομεταφορέα που εκδίδει η αρμόδια αρχή για το υπό εκμετάλλευση αεροσκάφος, εκτός εάν, σύμφωνα με την M.A.201 στοιχείο εα) του παραρτήματος I (Μέρος-M), ο CAMO είναι συμβεβλημένος με φορείς εκμετάλλευσης που αποτελούν μέρος ενιαίας επιχειρηματικής ομάδας αερομεταφορέων.»·
                                 
                              
                  
                        3.
                     
                     
                        στην CAMO.A.125 στοιχείο δ), το σημείο 2) αντικαθίσταται από το ακόλουθο κείμενο:
                        
                                    «2)
                                 
                                 
                                    να διαχειρίζεται τη διαρκή αξιοπλοΐα αεροσκάφους που χρησιμοποιείται από αερομεταφορείς αδειοδοτημένους σύμφωνα με τον κανονισμό (ΕΚ) αριθ. 1008/2008, όταν αυτό αναφέρεται τόσο στο πιστοποιητικό του όσο και στο πιστοποιητικό αερομεταφορέα ή όταν ισχύουν τα προβλεπόμενα στην Μ.Α.201 στοιχείο εα)·»·
                                 
                              
                  
                        4.
                     
                     
                        στην CAMO.A.135, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    Κατά παρέκκλιση από το στοιχείο β), όταν ο CAMO είναι συμβεβλημένος με φορείς εκμετάλλευσης που αποτελούν μέρος ενιαίας επιχειρηματικής ομάδας αερομεταφορέων σύμφωνα με την M.A.201 στοιχείο εα) του παραρτήματος I (Μέρος-M), ο τερματισμός, η αναστολή ή η ανάκληση του πιστοποιητικού αερομεταφορέα δεν ακυρώνει αυτομάτως το πιστοποιητικό του CAMO. Σε αυτήν την περίπτωση, η σύμβαση σύμφωνα με το προσάρτημα I του παραρτήματος I (Μέρος-M) του παρόντος κανονισμού καθίσταται άκυρη.»·
                                 
                              
                  
                        5.
                     
                     
                        στην CAMO.A.135 προστίθεται το ακόλουθο στοιχείο δ):
                        
                                    «δ)
                                 
                                 
                                    Σε περίπτωση ανάκλησης ή παραίτησης, το πιστοποιητικό του φορέα επιστρέφεται χωρίς καθυστέρηση στην αρμόδια αρχή.»·
                                 
                              
                  
                        6.
                     
                     
                        στην CAMO.A.200 προστίθεται το ακόλουθο στοιχείο ε):
                        
                                    «ε)
                                 
                                 
                                    Όταν, σύμφωνα με την M.A.201 στοιχείο εα) του παραρτήματος I (Μέρος-M), συνάπτεται σύμβαση μεταξύ CAMO και φορέων εκμετάλλευσης που αποτελούν μέρος ενιαίας επιχειρηματικής ομάδας αερομεταφορέων, ο CAMO εξασφαλίζει ότι το σύστημα διαχείρισής του είναι εναρμονισμένο με τα συστήματα διαχείρισης των αερομεταφορέων που αποτελούν μέρος της εν λόγω επιχειρηματικής ομάδας.»·
                                 
                              
                  
                        7.
                     
                     
                        στην CAMO.A.305 προστίθεται το ακόλουθο στοιχείο βα):
                        
                                    «βα)
                                 
                                 
                                    Εάν το πρόσωπο ή τα πρόσωπα που ορίζονται σύμφωνα με το στοιχείο α) σημείο 3) της CAMO.A.305 συμμετέχουν σε δραστηριότητες διαχείρισης της διαρκούς αξιοπλοΐας σχετικές με σύμβαση που συνάπτεται σύμφωνα με την M.A.201 στοιχείο εα), το εν λόγω πρόσωπο ή τα εν λόγω πρόσωπα δεν απασχολούνται σε φορέα εγκεκριμένο σύμφωνα με το παράρτημα II (Μέρος-145) βάσει σύμβασης με τον CAMO, εκτός εάν συμφωνήσει ειδικά η αρμόδια αρχή.»·
                                 
                              
                  
                        8.
                     
                     
                        στην CAMO.B.300 προστίθεται το ακόλουθο στοιχείο ζ):
                        
                                    «ζ)
                                 
                                 
                                    Όταν συνάπτεται σύμβαση σύμφωνα με την M.A.201 στοιχείο εα) του παραρτήματος I (Μέρος-M), η αρμόδια αρχή που είναι υπεύθυνη για την εποπτεία του CAMO και οι αρμόδιες αρχές που είναι υπεύθυνες για την εποπτεία των οικείων φορέων εκμετάλλευσης συνεργάζονται για να διασφαλίσουν την ανταλλαγή πληροφοριών που είναι σημαντικές για την εκτέλεση των καθηκόντων τους. Η εν λόγω συνεργασία περιλαμβάνει την ανταλλαγή πληροφοριών σχετικά με τα αποτελέσματα των δραστηριοτήτων εποπτείας που εκτελούνται από τις εν λόγω αρμόδιες αρχές και μπορεί να περιλαμβάνει την εκτέλεση καθηκόντων εποπτείας του CAMO από τις αρμόδιες αρχές που είναι υπεύθυνες για τους φορείς εκμετάλλευσης.»·
                                 
                              
                  
                        9.
                     
                     
                        το προσάρτημα I αντικαθίσταται από το ακόλουθο κείμενο:
                        
                           
                              «Προσάρτημα I
                              Πιστοποιητικό φορέα διαχείρισης της διαρκούς αξιοπλοΐας — Έντυπο 14 του EASA
                              
                                          [ΚΡΑΤΟΣ ΜΕΛΟΣ (*)]
                                          Κράτος μέλος της Ευρωπαϊκής Ένωσης (**)
                                          ΠΙΣΤΟΠΟΙΗΤΙΚΟ ΦΟΡΕΑ ΔΙΑΧΕΙΡΙΣΗΣ ΤΗΣ ΔΙΑΡΚΟΥΣ ΑΞΙΟΠΛΟΪΑΣ
                                          Στοιχεία αναφοράς: [ΚΩΔΙΚΟΣ ΚΡΑΤΟΥΣ ΜΕΛΟΥΣ*].CAMO.XXXX
                                          (Στοιχεία): συμπεριλάβετε εδώ την/τις έγκριση/-εις AOC XX.XXXX)
                                          Σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, καθώς και τον κανονισμό (ΕΕ) αριθ. 1321/2014 της Επιτροπής και τηρουμένων των κάτωθι όρων, η [ΑΡΜΟΔΙΑ ΑΡΧΗ ΤΟΥ ΚΡΑΤΟΥΣ ΜΕΛΟΥΣ (*)] πιστοποιεί ότι:
                                          [ΕΠΩΝΥΜΙΑ ΚΑΙ ΔΙΕΥΘΥΝΣΗ ΤΗΣ ΕΤΑΙΡΕΙΑΣ]
                                          εγκρίνεται ως φορέας διαχείρισης της διαρκούς αξιοπλοΐας σύμφωνα με την ενότητα A του παραρτήματος Vγ (Μέρος-CAMO) του κανονισμού (ΕΕ) αριθ. 1321/2014 της Επιτροπής.
                                          ΟΡΟΙ:
                                          
                                                      1.
                                                   
                                                   
                                                      Το παρόν πιστοποιητικό περιορίζεται στο αντικείμενο εργασιών που καθορίζεται στην ενότητα περί εργασιών του εγκεκριμένου εγχειριδίου διαχείρισης της διαρκούς αξιοπλοΐας (CAME) που αναφέρεται στην ενότητα Α του παραρτήματος Vγ (Μέρος-CAMO) του κανονισμού (ΕΕ) αριθ. 1321/2014 της Επιτροπής.
                                                   
                                                
                                                      2.
                                                   
                                                   
                                                      Για το παρόν πιστοποιητικό απαιτείται συμμόρφωση με τις διαδικασίες που καθορίζονται στο CAME το οποίο έχει εγκριθεί σύμφωνα με το παράρτημα Vγ (Μέρος-CAMO) του κανονισμού (ΕΕ) αριθ. 1321/2014 της Επιτροπής.
                                                   
                                                
                                                      3.
                                                   
                                                   
                                                      Το παρόν πιστοποιητικό ισχύει επί το διάστημα που ο εγκεκριμένος φορέας διαχείρισης της διαρκούς αξιοπλοΐας εξακολουθεί να συμμορφώνεται με το παράρτημα I (Μέρος-M), το παράρτημα Vβ (Μέρος-ML) και το παράρτημα Vγ (Μέρος-CAMO) του κανονισμού (ΕΕ) αριθ. 1321/2014 της Επιτροπής.
                                                   
                                                
                                                      4.
                                                   
                                                   
                                                      Εφόσον ο φορέας διαχείρισης της διαρκούς αξιοπλοΐας έχει συμβληθεί με βάση το σύστημα διαχείρισης που διαθέτει με έναν ή περισσότερους φορείς, το παρόν πιστοποιητικό παραμένει σε ισχύ με την προϋπόθεση ότι ο/οι εν λόγω φορέας/-είς εκπληρώνει/-ουν τις εφαρμοστέες συμβατικές υποχρεώσεις.
                                                   
                                                
                                                      5.
                                                   
                                                   
                                                      Με την προϋπόθεση ότι τηρούνται οι όροι 1 έως 4 ανωτέρω, το παρόν πιστοποιητικό είναι αορίστου διαρκείας, εκτός εάν προηγουμένως το πιστοποιητικό επιστραφεί, αντικατασταθεί, ανασταλεί ή ανακληθεί.
                                                   
                                                Εάν το παρόν έντυπο χρησιμοποιείται επίσης για κατόχους πιστοποιητικού αερομεταφορέα (AOC) [αερομεταφορείς αδειοδοτημένοι σύμφωνα με τον κανονισμό (ΕΚ) αριθ. 1008/2008], ο αριθμός AOC, ή σύμφωνα με την Μ.Α.201 στοιχείο εα) του παραρτήματος I (Μέρος-Μ) του κανονισμού (ΕΕ) αριθ. 1321/2014 της Επιτροπής, οι αριθμοί AOC, προστίθεται/-νται στα στοιχεία, επιπροσθέτως του τυποποιημένου αριθμού, και ο όρος 5 αντικαθίσταται από τους ακόλουθους πρόσθετους όρους:
                                          
                                                      6.
                                                   
                                                   
                                                      Το παρόν πιστοποιητικό δεν συνιστά άδεια εκμετάλλευσης των τύπων αεροσκαφών που αναφέρονται στον όρο 1. Η άδεια εκμετάλλευσης αεροσκαφών είναι το πιστοποιητικό αερομεταφορέα (AOC).
                                                   
                                                
                                                      7.
                                                   
                                                   
                                                      Η λήξη ισχύος, η αναστολή ή η ανάκληση του AOC αερομεταφορέα αδειοδοτημένου σύμφωνα με τον κανονισμό (ΕΚ) αριθ. 1008/2008 ακυρώνει αυτομάτως το παρόν πιστοποιητικό για τις νηολογήσεις των αεροσκαφών που καθορίζονται στο AOC, με εξαίρεση την περίπτωση κατά την οποία ο CAMO είναι συμβεβλημένος σύμφωνα με την M.A.201 στοιχείο εα) του παραρτήματος I (Μέρος-M) του κανονισμού (ΕΕ) αριθ. 1321/2014 της Επιτροπής, εκτός εάν ρητά ορίσει διαφορετικά η αρμόδια αρχή.
                                                   
                                                
                                                      8.
                                                   
                                                   
                                                      Τηρουμένων των ανωτέρω όρων, το παρόν πιστοποιητικό είναι αορίστου διαρκείας, εκτός εάν προηγουμένως το πιστοποιητικό επιστραφεί, αντικατασταθεί, ανασταλεί ή ανακληθεί.
                                                   
                                                Ημερομηνία αρχικής έκδοσης: …
                                          Υπογραφή: …
                                          Ημερομηνία της παρούσας αναθεώρησης: … Αριθ. αναθεώρησης: …
                                          Για την αρμόδια αρχή: [ΑΡΜΟΔΙΑ ΑΡΧΗ ΤΟΥ ΚΡΑΤΟΥΣ ΜΕΛΟΥΣ (*)]
                                          Σελίδα … από …
                                       
                                    
                                          Σελίδα 2 από 2
                                          
                                             ΦΟΡΕΑΣ ΔΙΑΧΕΙΡΙΣΗΣ ΤΗΣ ΔΙΑΡΚΟΥΣ ΑΞΙΟΠΛΟΪΑΣ
                                          
                                          
                                             ΟΡΟΙ ΕΓΚΡΙΣΗΣ
                                          
                                          Στοιχεία αναφοράς: [ΚΩΔΙΚΟΣ ΚΡΑΤΟΥΣ ΜΕΛΟΥΣ*].CAMO.XXXX
                                          [Στοιχεία AOC XX.XXXX]
                                          Φορέας: [ΕΠΩΝΥΜΙΑ ΚΑΙ ΔΙΕΥΘΥΝΣΗ ΤΗΣ ΕΤΑΙΡΕΙΑΣ]
                                          
                                                      Τύπος/σειρά/ομάδα αεροσκαφών
                                                   
                                                   
                                                      Εξουσιοδοτημένη επιθεώρηση της αξιοπλοΐας
                                                   
                                                   
                                                      Εξουσιοδοτημένες πτητικές άδειες
                                                   
                                                   
                                                      Φορείς υπεργολαβίας
                                                   
                                                
                                                       
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                       
                                                   
                                                
                                                       
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                       
                                                   
                                                
                                                       
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                       
                                                   
                                                
                                                       
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                      [ΝΑΙ/ΟΧΙ]
                                                      ***
                                                   
                                                   
                                                       
                                                   
                                                Οι όροι έγκρισης περιορίζονται στο αντικείμενο εργασιών που περιέχει η εγκεκριμένη ενότητα CAME …
                                          Αριθ. CAME: …
                                          Ημερομηνία αρχικής έκδοσης: …
                                          Υπογραφή: …
                                          Ημερομηνία της παρούσας αναθεώρησης: … Αριθ. αναθεώρησης: …
                                          Για την αρμόδια αρχή: [ΑΡΜΟΔΙΑ ΑΡΧΗ ΤΟΥ ΚΡΑΤΟΥΣ ΜΕΛΟΥΣ *]
                                       
                                    
                                 Έντυπο 14 του EASA, έκδοση 6
                              
                              
                                          (*)
                                       
                                       
                                          ή ο EASA εφόσον αρμόδια αρχή είναι ο EASA.
                                       
                                    
                                          (**)
                                       
                                       
                                          Διαγράφεται για χώρες μη μέλη της ΕΕ ή του EASA.
                                       
                                    
                                          (***)
                                       
                                       
                                          Διαγράφεται αναλόγως εφόσον ο φορέας δεν είναι εγκεκριμένος..
                                       
                                    
                        »